Bankin BRICS zai bude reshensa na Afirka a Johannesburg - china radio international
Bankin BRICS zai bude reshensa na Afirka a Johannesburg
2016-02-25 09:24:09 cri
Sabon bankin kasashen Brazil, Rasha, Indiya, Sin da Afirka ta kudu wato BRICS, ya bayyana shirinsa na bude reshensa na yankin Afirka a birnin Johannesburg na kasar Afirka ta kudu cikin watan Maris mai kamawa.
Ministan kudi na kasar Afirka ta kudu Pravin Gordhan wanda ya bayyana hakan a jiya Laraba, yayin da yake gabatar da kasafin kudin kasar a gaban majalisar dokoki, ya ce, Afirka ta kudu ta ba da kasonta na farko na dala miliyan 132 tun a watan Disamban shekarar da ta gabata.
Minista Gorghan ya ce, kasafin kudin kasar ya ba ta damar taka rawa a matsayin cibiyar harkokin kudi ta Afirka, matakin da zai baiwa hukumomi da masu sha'awar zuba jari daga nahiyar Afirka damar shiga a dama da su a harkokin kudi na duniya.
A watan Yulin shekarar da ta gabata ce rukunin kasashen na BRICS ya kaddamar da wannan bankin yayin taron kungiyar na 7 da ya gudana a birnin Ufa na kasar Rasha, a kokarin samar da kayayyakin more rayuwa, musamman a kasashe mambobin kungiyar ta BIRCS.(Ibrahim)
v Za a yi taron kafofin watsa labarai na kasashen BRICS karo na farko a Beijing 2015-11-28 15:51:15
v Shugaban kasar Afrika ta Kudu ya yaba wa hadin gwiwar kungiyar kasashen BRICS 2015-08-07 10:50:02